**MADANIYATLARARO MULOQOTNING ASOSIY TUSHUNCHALARI**

**Reja:**

1. “Madaniyat” tushunchasi

2. “Til” tushunchasi

3. “Kommunikatsiya” tushunchasi

**Tayanch so‘z va iboralar:** tushunchaviy apparat, madaniyat, madaniyatlilik, milliy madaniyat, til, kommunikatsiya, muloqot akti, muloqot vositasi, madaniyatlararo muloqot, tafakkur, madaniyatning ko‘zgusi, madaniyat tashuvchisi.

**3. 1. “Madaniyat” tushunchasi**

Madaniyatlararo muloqotning asosiy tushunchaviy apparatiga madaniyat, til, kommunikatsiya va madaniyatlararo muloqot kiradi.

Madaniyat – madaniyatlararo muloqotning asosiy tushunchalaridan biridir. Shuning uchun madaniyatning ontologiyasini, uning semiotik va boshqa xususiyatlarini ko‘rib chiqish maqsadga muvofiqdir.

Tadqiqotchi Ven Shu Lee “madaniyat” tushunchasining 6 ta ta’rifini keltiradi:

1. Madaniyat (tabiat va biologiyadan farqli o‘laroq) – insonning noyob sa’y-harakati, urinishidir. U “tabiatni yo‘q qilishga qarshi misoli bir qo‘rgondir”.

2. Madaniyat – nazokat, xulq-atvordir.

3. Madaniyat – (barbarlardan farqli o‘laroq) tamaddundir.

4. Madaniyat – lisoniy haamjamiyat, ishonch, qadriyatdir (har bir madaniyat vakili bir tilda gaplashadi, ayni an’analarni bo‘lishadi).

5. Madaniyat – hukmron yoki yo‘lboshlovchi madaniyatdir. Masalan, “madaniyat axloq va buzuqlikni belgilovchi sinfni boshqaradi”.

6. Madaniyat – umumiy va bo‘lishilmaydigan narsalar orasidagi tangliklarni o‘zgartiradi[[1]](#footnote-1).

J.Honigman “madaniyat” termini deganda, eskimos onaning bolasiga aytgan allasi yoki kask xalqida onaning boladan o‘zini chetga olishga intilishi; Samoada yangi tug‘ilgan go‘dak qizcha kindigining ko‘milishi, shuningdek, kundalik turmushda ishlatiladigan musiqiy asboblar, radiopriyomniklar, ramziy narsalar (bayroqlar, belgilar, svetoforlar) tushunilishini qayd etadi[[2]](#footnote-2).

 E. Sepirning “Tilshunoslik va madaniyatshunoslik bo‘yicha tanlangan asarlari” (“Избранные труды по языкознанию и культурологии” M., 1993)da “madaniyat – turmush tarzimizni tavsiflovchi, ijtimoiy meros qilib olingan amaliy malakalar va g‘oyalar majmuyi” (185-bet)[[3]](#footnote-3) sifatida tavsiflangan:

E.Sepirning boshqa bir talqiniga ko‘ra, “madaniyat – jamiyat tomonidan amalga oshiriladigan qadriyatlarning tanlab olinishi” (193-bet). “Madaniyat xatti-harakatlar bilan qiyoslanadi” (207-bet):

Madaniyat – jamiyat, inson ijodiy kuch va qobiliyatlari tarixiy taraqqiyotining muayyan darajasi. Kishilar hayoti va faoliyatining turli ko‘rinishlarida, shuningdek, ular yaratadigan moddiy va ma’naviy boyliklarda ifodalanadi. “Madaniyat” tushunchasi muayyan tarixiy davr (antik madaniyat), konkret jamiyat, elat va millat (o‘zbek madaniyati), shuningdek, inson faoliyati yoki turmushining o‘ziga xos sohalari (masalan, mehnat madaniyati, badiiy madaniyat, turmush madaniyati)ni izohlash uchun qo‘llaniladi. Tor ma’noda “madaniyat” termini kishilarning faqat ma’naviy hayoti sohasiga nisbatan ishlatiladi.

 Markaziy Osiyodagi buyuk tafakkur egalari madaniyatlilik masalasiga insonning ruhiy-ma’naviy kamoloti, ong va tafakkur taraqqiyoti, fozil jamiyat va komil insonlar masalasi nuqtayi nazaridan kelib chiqqan holda yondashadilar. Sharq mutafakkirlari madaniyat masalasini insonning ma’naviy-aqliy barkamolligi shaklida, baxt-saodatga erishuvi tarzida tushunadilar. Bu an’anaviy tushuncha keyingi avlodlar tafakkuridan mustahkam joy olgan. Shu sababli “madaniyat” deganda ko‘proq insonning ma’naviyati, uning ichki kechinmalari va tashqi qiyofasining mushtarakligini ko‘z oldimizga keltiramiz[[4]](#footnote-4).

Madaniyatlar “umumiy” bo‘lmaydi, har qanday madaniyat muayyan hamjamiyat, xalqning ijtimoiy amaliyotidagi o‘ziga xos usullarini birlashtiradi. Masalan, o‘zbek madaniyati uzoq yillik tarixga ega bo‘lishiga qaramay, u O‘rta Osiyo madaniyatiga aylanmagan. Milliy madaniyat boshqa milliy madaniyatlar bilan muloqotga kirishadi va ona madaniyatning e’tiboridan chetda qolgan jihatlar o‘rtaga chiqadi.

Aytilgan fikrlardan kelib chiqqan holda, madaniyatni shunday belgilash mumkin: madaniyat – me’yorlar, qadriyatlar, ideallar, namunalarning yo‘l-yo‘riqlari va ko‘rsatmalari tizimiga asoslangan subyektlar faoliyatining barcha shakllari majmuyi, u boshqa madaniyatlar bilan o‘zaro aloqada yashaydigan jamoaning meros qilib olgan xotirasi. Demak, har bir inson madaniyatni irsiy meros qilib olmaydi, balki uni o‘rganish orqali o‘zlashtirib, muayyan madaniyatning vakiliga aylanadi.

1. Judith Martin, Thomas Nakayama. Intercultural communication in contexts. - 5th ed. –New York: McGraw-Hill, 2010. –P. 85. [↑](#footnote-ref-1)
2. Хонигман Дж. Понятия // Личность, культура, этнос: современная психологическая антропология. –М., 2001. [↑](#footnote-ref-2)
3. Sapir E. Language: An introduction to the study of speech. -New York: Harcourt, Brace and company, 1921. 258 p.

 [↑](#footnote-ref-3)
4. Qoraboyev U., Soatov G‘. O‘zbekiston madaniyati. –Toshkent: “Tafakkur bo‘stoni”, 2011. –B.7. [↑](#footnote-ref-4)